
Tisztelt Képviselő-testület!
Az Államháztartásról szóló 2011. évi CXCV. Törvény, valamint a törvény végrehajtása tárgyában megjelent 368/2011. (XII.31.) Kormányrendelet alapján a gazdálkodási évet követően az éves pénzügyi terv végrehajtásáról a Képviselő-testületnek be kell számolni.
A 2015. évről szóló pénzügyi beszámolót a fenti jogszabályokban előírt szerkezeti rendben és a javasolt tájékoztató szerinti mérlegeket és kimutatásokat csatolva terjesztem a Tisztelt Képviselő-testület elé.

A 2015. évi költségvetésünket a 2014. évi bázisadatokra támaszkodva készítettük el.

Önkormányzatunk 2015. évi költségvetésének jóváhagyása során fő célkitűzésként fogalmazódott meg az önkormányzat által ellátandó feladatok pénzügyi hátterének biztosítása, az intézményeink biztonságos, zavartalan működési feltételeinek megteremtése. A 2015. évi költségvetésünk is szigorú gazdálkodást követelt meg, ami meg is valósult. Az évközben belépő új feladatokat az előző évi takarékos gazdálkodásnak köszönhetően jól tudtuk kezelni.
Önkormányzatunk a betervezett bevételeit beszedte, az állami támogatás teljes egészében folyósításra került, évközi módosítások során összege kismértékben módosult. Ez a gyermeklétszámok változásából, illetve az étkezés igénybevételéből adódott. A működési bevételeink teljesültek, a közhatalmi bevételeink csökkentek. Egy helyi nagy vállalkozás építményadó helyesbítést hajtott végre 5 évre visszamenőleg. Az új számviteli rend szerint a ténylegesen, ebben az évben befolyt bevétel pénzforgalomát csökkenteni kell az elismert adó helyesbítéssel. A 96 millió forintos építményadó módosítást kötelezettségként tartjuk nyiván, melyet a következő években az előírt, de meg nem fizetett adóelőírásokkal csökkentünk. Az előirás szerinti összegeket pénzforgalomi teljesítés nélkül építményadónak könyveljük. Az iparűzési adó a legnagyobb összegű helyi adónk a tervezettnek megfelelően alakult.
A rendelkezésre álló forrásaink jelentősebb hányadát, működési kiadások fedezetére használtuk fel. A működési kiadásokon belül a bér és járulék költsége szinte megegyezik az előző évi összegekkel, csak a kötelező béremeléseket hajtottuk végre. Az óvoda pedagógusok kivételével központi béremelés ebben az évben sem volt. Az önkormányzatoktól a pénzbeli ellátások támogatását elvonták, csak kifutó jelleggel finanszírozta a központi költségvetés, így itt jelentős kiadáscsökkenés tapasztalható, önerőből kellett megfinanszírozni ezen területet. A felhalmozási kiadások egy részét az előző időszakról áthúzódó feladatok befejezésére, valamint az erre az évre meghatározott feladatok elvégzésére fordítottuk, melyet az 5. számú mellékletben mutatunk be. A 2015. évben a pályázatok előkészítése folyt, melyeknek várható indítására és befejezésére a következő években kerül sor.
A 2015. évben Önkormányzatunknak hitelállománya nem volt.
Az éves költségvetésünket hiánnyal terveztük, a hiány fedezete az előző évi maradvány felhasználása 131 420 e Ft.
Önkormányzatunk többcélú kistérségi társulásban nem vett részt. 
1.Bevételi források és azok teljesítése
Önkormányzatunk módosított bevételi előirányzatai részben teljesültek.

Az 1 027 264 e Ft eredeti és 1 622 266 e Ft módosított előirányzatunk 1 561 430 e Ft-ban realizálódott, melyet tételesen mutat be az 1. melléklet. A 2. melléklet az önállóan működő és gazdálkodó, valamint önállóan működő intézmények bevételeit szemlélteti. A fentebb említett építményadó bevételkiesésnek köszönhető az összes bevételek elmaradása, amely 2015. év december közepén jutott tudomásunkra.
Működési célú támogatások ÁHT-on belülről
A helyi önkormányzatok általános működésének támogatása, az adóerő-képesség számítása után elvonásra kerül 139 197 e Ft, így a hivatal működésére megállapított 98 058 e Ft, valamint a többi feladat finanszírozásának elvonása után 15 143 e Ft került folyósításra.
A köznevelési feladatokra is teljes egészében megkaptuk az állami támogatást, év közben a gyermeklétszám változása miatt minimálisan változott az összeg.

A szociális és gyermekjóléti feladatoknál évközben változtattunk a létszámon, a szociális étkeztetést igénybevevők száma csökkent, valamint a bölcsődei ellátást ténylegesen igénybevevők száma is csökkent. A 2015. szeptembertől induló ingyenes gyermekétkeztetésre 800 e Ft körüli összeget kapott önkormányzatunk.

A szociális és egyéb pótlékokat is teljes összegben finanszírozta a központi költségvetés. A közfoglalkoztatás előirányzata alacsonyabb a teljesítésnél, itt csak a szerződéssel rendelkező feladatoknak biztosítottunk előirányzatot, a túlteljesítés a következő időszak előleg összegei.
A felhalmozási célú támogatások, az államháztartáson belülről finanszírozott pályázathoz kapcsolódó összegek. Jelentősebb tétele az önerő pályázat során elnyert 17 658 e Ft, mellyel kiváltottuk a saját önrészünket (iskola sportcsarnok, és a szakközépiskola).
Az adósságkonszolidációban nem részesült önkormányzatok fejlesztési támogatása is számlánkra érkezett 180 999 e Ft összegben, melyet pályázat útján nyert meg önkormányzatunk, a kivitelezési munkák 2016 évben indulnak.

Az elvégzett energetikai pályázatokra is megkaptuk a támogatásokat.

A közhatalmi bevételek a tervezett 575 050 e Ft eredeti előirányzathoz képest 490 738 e Ft-ra teljesült. A fentebb leírt építményadó 5 éves visszamenőleges javítása miatt 96 millió forintot a befolyt bevételekből a kötelezettségek közé vezettük át. 
Martfű Város Önkormányzatának jelentős bevételt jelent a helyi iparűzési adó összege, melyet 450 000 e Ft-ra terveztünk, teljesítése 456 572 e Ft-ban realizálódott. Az iparűzési adó tervezése bizonytalanná teszi a Város költségvetését, amelyre tartalékot kell képezni, az erre képzett tartalékot 2015. évben nem kellett felhasználni.
A gépjárműadó tervezett bevétele 12 000 e Ft, ami 12 870 e Ft összegben teljesült.

Az építményadó tervezett bevétele 104 000 e Ft, ami 12 506 e Ft összegben teljesült.
Az idegenforgalmi adó bevétel kis mértékben túlteljesült.

A telekadót Önkormányzatunk 2011. július hónapban eltörölte, 2016. január 1-jétől újra bevezettük.

Az intézményi működési bevételeink teljesítése a módosított előirányzathoz viszonyítva 99,98 %-os teljesítést mutat. A bevételek az egészségház költségeinek megtérítéséből, az egyéb bérlemények bérleti díjából és költségeinek továbbszámlázásából származik. A működési bevételek közé tartozik a Művelődési Központ bevétele is: mozi, színház, egyéb rendezvények bevétele. Ebben az évben jelentős tétel a Martfű város területén fogatott film közterület foglalásából befolyt bevétel. Itt szerepel a BÁCSVÍZ Zrt. által fizetett vízi-közmű bérleti díja is, mint tulajdonosi bevétel. A térítési díjaknál a szociális étkeztetés igénybevétel csökkenése, valamint az étkeztetés szociális alapon ingyenessé tétele miatt csökkent a térítési díj-bevétel. Az Áfa bevételek (visszaigénylés), az új számviteli változások miatt összevezetésre kerültek az Áfa befizetésekkel, ezért csak egyenlege látható. Szabad pénzeszközinket folyamatos lekötésben tartottuk a bankszámlánkat vezető pénzintézetnél. Egyéb működési bevételek között az energiaszolgáltatók elszámolásának visszafizetett összegeit tartjuk nyilván. Itt szerepel még az étkezéshez kapcsolódó csekk díj, valamint a beérkezett biztosítási díjak és a segélyek visszafizetése.
Felhalmozási jellegű bevételek 

Az elsőlakáshoz jutók támogatásából és a munkáltatói támogatásból 2 212 e Ft, a teniszpálya építés kölcsönének visszafizetéséből 6 941 e Ft érkezett számlánkra. Energetikai támogatás kölcsönének visszafizetett összege 148 e Ft.

Tervezett szint felett alakultak a működési feladataink megvalósításához átvett pénzeszközeink.

Az itt képződött bevételeink nagy része a Tiszaföldvár és Vidéke Takarékszövetkezet károsultjainak nyújtott visszatérítendő segély befizetéséből keletkezett, ami 1 510 e Ft.
Magánszemélyek felajánlásából 890 e Ft érkezett számlánka, melyet a konyha feljlesztésére használtuk fel.

Vállalkozások 270 e Ft összegel támogatták önkormányzatunkat
A Nonprofit Kft. visszafizette a bérlőkháza felsőszint kialakítására kapott kölcsönt 1 000 e Ft.
A testvérvárosi porgramra pályázati pénzt nyert önkormányzatunk 3 032 e Ft összegben.
Önkormányzatunk cél-és címzett támogatásban, valamint területi kiegészítést szolgáló fejlesztési célú támogatásban nem részesült.

Önkormányzatunk jelentős pénzkészlettel, és maradvánnyal (501 287 e Ft) zárta a 2015. évet. Ez a maradvány fedezi a következő évek felhalmozási kiadásait, amelyben az adósságkonszolidációban nem részesült önkormányzatok támogatása is szerepel.

3. Kiadások alakulása
Forrásaink döntő hányadát intézményeink működtetésére fordítottuk, az önkormányzati feladatellátást biztosítani tudtuk. A kötelező szinten tartáson túl szakmai fejlesztésre és a működési színvonal javítására is rendelkezésre álltak a források. A kötelezettségvállalás és az előirányzatok teljesítésének figyelésével folyamatos egyeztetésekkel elmondható, hogy ebben az évben is a megadott előirányzatokon belül maradtak a kiadások. Az intézmények finanszírozása a megadott előirányzatokon belül megtörtént. Ebben az évben a működési bevételeink meghaladták a működési kiadásainkat. Tovább folytatódott az energia megtakaritást célzó beruházások, felújítások elvégzése, továbbgondolása. Ezeket a megtakarításokat külön táblázatba mutatjuk ki. 

Személyi kiadások: a személyi kiadások az eredeti kiadásokhoz képest jelentősen nőttek, amit a közcélú foglalkoztatás emelt meg jelentősen, de közrejátszottak a bérkompenzációk és a pótlékok is. A módosított előirányzathoz viszonyítva 95,98 %-ra teljesült, a járulékok követve a személyi kiadásokat 96,09 %-ra teljesültek. A rendszeres havi béreket zökkenőmentesen határidőre kifizettük. Bérnövekményként a kötelező minimál bérre kiegészítést, a soros bértábla szerinti átsorolásokat végeztük el, illetve az óvodapedagógusok bérémelését hajtottuk végre. Év során novemberben a bérszámfejtő rendszer megváltozott ez minden intézménynél többletmunkát, néha fennakadást okozott.
A dologi kiadásokat folyamatos kontroll alatt tartva, a módosított előirányzathoz képest 88,80 %-os teljesítést mutatnak. Minden intézmény a kért takarékossági intézkedéseket betartotta, a központosított beszerzéseknek is érezni a költségcsökkentő hatását. Az energia megtakarító beruházásoknak is nagy szerepe van a költségcsökkenésben, de ide sorolható a kedvező téli időjárás is.
A civilszervezetek és a sportszervezetek támogatása: a képviselő-testület által meghatározott összegeket biztosítottuk a civil, és a sporszervezetek részére. Évközben megalakult a Martfűi Kézilabda Egyesület, amely 600 e Ft támogatásban részesült. Év végén minden civil szervezet elszámolt a támogatással. A sportszervezetek közül a Martfű Városi Sportegyesület 100 157 Ft támogatást nem használt fel, amely visszafizetésre került. 
A társadalmi, és szociálpolitikai juttatások 2015. évben jelentős mértékben átalakult a szociális juttatások rendszere és finanszírozása. Az első két hónap után központi finanszírozást már csak a kifutó jellelgű ellátások kaptak. Az önkormányzatok megalkották helyi rendeletüket és a továbbiakban központi finanszírozás nélkül saját kölségvetésükből gazdálkodták ki a juttatások fedezetét. Őnkormányzatunk 39 482 e Ft támogatást irányzott elő, mely 72,17% -ra teljesült. A rendszeres juttatásokat minden hó 5.-ig folyósítottuk.
Felhalmozási feladataink: Önkormányzatunk 2015. évben három nagy összegű beruházást hajott végre, tovább folytattuk az energiamegtakaríró beruházásokat. A sportcsarnok épületére napelemeket telepítettünk, a szakközép iskola energetikai beruházását befejeztük, a tejlesítés szállítói finanszírozással történt. Hosszú évek után újraindult a moziszolgáltatás, „Art” mozit létesítettünk pályázati pénzből. Sok kisebb összegű beruházást, felújítást hajtottunk végre, melyet az 5. mellékletben tételesen bemutatunk. Néhány feledat elmaradt melyeket a következő években valósítunk meg, az évközben felmerülő felújításokhoz, beruházásokhoz előirányzatot biztosítottunk. A 181 millió forintos pályázati támogatás feladatainak kivitelezése a beszámoló készítés időpontjában elkezdődőtt, nagyobb volumenű feljesztésekre csak a 2016. évben kiírt pályázatok elbírálása után kerülhet sor, melyhez az önrészt biztosítani tudjuk.
4. A maradványok változásának tartalma és okai

Az államháztartás számviteléről szóló 4/2013.(I.11.) Kormányrendelet jelentősen átalakította könyvelési rendünket, a pénzmaradvány fogalma megszűnt, helyette belépett a maradvány kifejezés. Önkormányzatunk jelentős pénzkészlettel zárta a 2015-ös évet, az így megállapított maradvány 501 287 e Ft. A kötelezettséggel terhelt maradvány önkormányzati szinten 486 606 e Ft. Ebben az összegben szerepel a 2016. költségvetési évre megállapított előző évi maradvány igénybevétele 411 987 e Ft, valamint a szállítói tartozások, és adótúlfizetések. A szabadon felhasználható maradvány összege 14 681 e Ft. A fenti maradványban szerepel az adósságkonszolidációban nem részesült önkormányzatok támogatása. A 2015. évi maradvány kimutatást intézményi bontásban a 17. melléklet szemlélteti.
5. Értékpapír és hitelműveletek alakulása

Részesedésünk alakulása: 

· Előző évekről 1 e Ft Tisza Cipő Zrt. részesedés.

· 2013. évben vásárolt 100 e Ft BÁCSVÍZ Víz és Csatornaszolgáltató Zártkörűen Működő Részvénytársaság részesedés.

· 2012. decemberben alapított 100% önkormányzati tulajdonú Martfű Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Korlátolt Felelősségű Társaság, 3 000 e Ft alapítói törzstőke juttatás 2013. januárban.
·  Év közben a hulladék kezelési, ingatlan kezelési feladatokra 16 050 e Ft tőke juttatást biztosított az önkormányzat. Az „AC raktár” öltöző és közösségi hely kialakítását, valamint a szelektív hulladékgyűjtő edények vásárlását támogattuk nagyobb összegekkel. (Előző években 21 000 e Ft kölcsönt folyósított önkormányzatunk a Kft. hulladékágazat elindulásához).
Önkormányzatunk tulajdonában 2015. évben nem volt Állampapír.

A 2015. évben az önkormányzatnak nincs hitelállománya.
6. A vagyon alakulása

2015. évben nagymértékű vagyonnövekményt ért el Önkormányzatunk. A Befektett Eszközök mérleg szerinti értéke 1 079 950 e Ft-tal nőtt az előző évhez képest. A 24/2013.(V.29.)NFM rendelet alapján a vízi-közmű vagyont felértékelték 2015. évben, melynek összege 1 027 830 e Ft. Az elszámolt értékcsökkenés összege 2015. évben 114 488 e Ft, valamint sejeltezésre került 6 523 e Ft értékű elavult, használhatatlan eszköz. 

A készpénz állomány az előző évi 276 350 e Ft-ról 612 856 e Ft-ra növekedett 2015. december 31-én. Ez az összeg tartalmazza az adóssággal nem rendelkező önkormányzatok támogatását, melynek összege 181 millió Ft. A számlapénz változásra kedvező hatással volt, hogy a tartalékok nagyobb összegben megmaradtak és a működési bevételek meghaladták a működési kiadásokat. A kötelezettség jellegű sajátos elszámolások tartalmazzák a 96 millió Ft építményadó helyesbítés összegét, valamint a helyi adók túlfizetési összegeit.
Tisztelt Képviselő-testület!

Az államháztartási törvény előírásainak megfelelően mutatjuk be az önállóan működő és gazdálkodó, valamint önállóan működő intézmények 2015. évi költségvetési támogatását a 6. mellékletben. Az önkormányzat 2015. évi felhalmozási kiadásait az 5. melléklet tartalmazza. A működési és felhalmozási célú bevételek, és kiadások mérlegét a 7. melléklet szemlélteti. A 8. mellékletben beszámolunk önkormányzatunk 2015. december 31-i hitelállományáról.

A 9. melléklet Martfű Város Önkormányzata 2015. évi költségvetésének pénzügyi mérlegét mutatja be.

A 10. melléklet tartalmazza a többéves elkötelezettséggel járó kiadási tételeket évenkénti bontásban.

A 11. melléklet részletezi a Környezetvédelmi Alap felhasználását 2015. évben. 

Az Önkormányzat és a Polgármesteri Hivatal költségvetésének teljesítését a 12. és a 13. melléklet tartalmazza. 
Az önkormányzat kötelező és önként vállalt feladatait 2015. évben a 14. melléklet szemlélteti.

A 15. táblázatban az Önkormányzatnál 2015. évben megvalósuló európai forrásból finanszírozott programok, projektek kerülnek bemutatásra.

Tájékoztatást adunk az önkormányzat által 2015. évben nyújtott úgynevezett közvetett támogatásokról és kedvezményezettekről a 16. számú mellékletben.

Az önkormányzat és intézményei összevont vagyonmérlegét a 18. melléklet tartalmazza.
Az önkormányzati és intézményi vagyon forgalomképesség szerinti kimutatását, a 19. melléklet szemlélteti. 

Továbbá mellékeljük:

· Nyilatkozatot, a 370/2011. (XII.31.) Kormányrendelet melléklete szerint.
· Beszámolót, a Polgármesteri Hivatal 2015. évi belső ellenőrzési tevékenységéről.
Martfű, 2016. április 19.

Tisztelettel:

Dr. Papp Antal








   polgármester
Látta: Szász Éva
              jegyző

Készítette: Kontra Lajos 


      Pénzügyi és Adóügyi irodavezető
-8-


